મિડ-ડે કપની સાતમી સીઝનના ગઈ કાલના ચોથા દિવસે પ્રથમ અને છેલ્લી મેચમાં દિલધડક રોમાંચ જોવા મળ્યો હતો. આજના દિવસમાં દરેક મૅચમાં બૅટ્સમેનોની પાર્ટનરશિપ પોતાની ટીમને જિતાડવા માટે નિર્ણાયક રહી હતી ત્યારે ચારમાંથી ત્રણ મૅચમાં રન ચેઝ કરનારી ટીમોએ શાનદાર વિજય મેળવ્યા હતા. નાથળિયા ઉનેવાળ બ્રાહ્મણ સામે કચ્છી વીસા ઓસવાળ જૈનની ટીમે છેલ્લા બે બૉલમાં બે સિક્સર ફટકારીને અવિશ્વસનીય જીત મેળવી હતી, જ્યારે ખડાયતાના બોલરો સામે ગોસ્વામીના બૅટ્સમેનો પાંગળા જણાતાં તેમણે હારનો અનુભવ કરવો પડ્યો હતો. ઇસ્માઇલી ખોજાએ આપેલા જીત માટેના લક્ષ્યાંકને સૌરાષ્ટ્ર લેઉવા પટેલે વિકેટ ગુમાવ્યા વિના આસાનીથી પાર કરીને જીત મેળવી હતી. જ્યારે વૈંશ સુતારે જબરદસ્ત બોલિંગ અને ફીલ્ડિંગના આધારે હારેલી મૅચને જીતમાં પલટી દીધી હતી.